Peter Kofod (DF), 2025-03-11:
Jeg synes sådan set, at jeg sagde meget tydeligt, at nogle af de input, vi havde fået, som f.eks. nogle af dem fru Katrine Daugaard nævner, er noget af det, der gjorde, at vi tog det her op i en finanslovsforhandling.
For vi kunne da sagtens putte det hele ned i Folketingssalen og så sige: Så gør vi bare det.
Altså, vi har faktisk valgt en helt anden vej.
Vi har valgt at tage det her så alvorligt, at vi sagde, at det er afgørende for, om vi er med i en finanslovsaftale eller ej.
Vi tager det med over i forhandlinger.
Vil vil have sat penge af, og vi vil have rigtig handling.
Vi kunne sagtens bare have spyttet beslutningsforslag ud og så lægge det her ned og komme ned og spørge de andre partier: Mener I ikke noget, eller hvorfor gør I ikke noget?
Vi valgte en anden strategi.
Vi ville have noget, der virker.
Det er også derfor, at hvis det, regeringen kommer med, kommer til at virke til, at vi kan lave noget bredt, så er det da en god ting; så er det en sejrsdag for folkestyret.
Det kan jeg godt lige vente en måned eller to mere på, selv om jeg også er enormt utålmodig.
Tak for det, og tak til Liberal Alliance for at fremsætte det her beslutningsforslag om alkoholbehandlingstilbud.
Lad mig starte et lidt andet sted, for den her problemstilling er jo ikke ny.
Det har været vigtigt for Dansk Folkeparti at adressere det her problem, for der er uden tvivl problemer.
Der er plads til forbedring, og derfor var det jo også et af de ønsker, vi havde med til forhandlingen om finansloven for 2024, altså for omkring halvandet år siden havde vi det med på blokken i finanslovsforhandlingerne.
Vi var meget glade for, at forhandlingerne bar frugt, for det er jo blevet en del af den aftale, som vi har med regeringen og med en lang række af Folketingets partier.
Vi venter, og det har flere jo sagt før mig, i stor spænding på det arbejde, der så bliver leveret.
Jeg synes jo, det har taget alt for lang tid.
Det kunne godt have gået meget hurtigere, for vi er meget utålmodige med at komme til at gøre noget rigtig godt for det her område.
Men jeg synes også, at vi skylder at vente på det arbejde, der er sat i gang, for vi har en forhåbning om, at der kan komme noget rigtig godt ud af det.
Den nemmeste i verden ville for mig være at sige, at vi bare skal give fuld spade, og at vi selvfølgelig siger ja til forslaget.
Det har jeg egentlig ikke lyst til, for jeg synes, at vi skylder at vise regeringen, at vi selvfølgelig holder vores del af aftalen, og så forventer vi jo også, at regeringen holder sin del, og at vi på et eller andet tidspunkt kommer til at diskutere, hvad vi kan gøre af gode ting for at forbedre alkoholbehandlingen i Danmark.
Derfor er det ikke, fordi jeg ikke vil anerkende problemstillingen.
For det gør jeg.
Vi har også sammen med en stribe partier, også Liberal Alliance, som jeg husker det,
allerede sat nogle skibe i søen for at reagere på det.
Derfor synes jeg, at man måske skal lægge det her beslutningsforslag lidt i dvale, og hvis det så går i skuddermudder og regeringen ikke leverer, kan man jo smide det i salen igen, og så kan vi tage diskussionen på ny.
Jeg synes, det rigtige og det ansvarlige i den her diskussion er lige at vente og se tiden an.
Nu har vi ventet i over et år; så vi kan vel også vente en måned eller to mere, og hvis det så går rent i skuddermudder, må vi jo løse det på anden vis.
Så det er et høfligt nej tak til Liberal Alliances forslag og en meget stor forventning til det, regeringen forhåbentlig meget snart præsenterer for os.
Tak for ordet.